Erwerdige grote mit aller beheglicheit vorgescreven mit alle deme, dat wii gudes vormogen. Erzame, leve her Kersten, besunderge ghunstige vrunt. Juwe erzamheit hevet lichte wol vornomen, wu swarliken dat de Dutsche copman tho Nawgarden becummert unde bezat leget tho unrechte, wedder God und thegen recht unde thegen de crucekussinge, umme den schaden, de den Russen over deme jare latest vorgangen geschach uppe der zee by Jwmentacken. Dar ane wy den copman und uns thegen de Russen entschuldiget hebben, dat wii der zake rades unde dades und alle medewetendes unschuldich syn, und dat wii noch nicht en weten, we en den schaden gedan hevet edder war dat er gud gebleven is, by der crucekussynge; dat deme copmanne und uns allent nycht helpen mach thegen de Russen, und achten des nycht. War[umme], leve her Kersten, ghunstige gude vrunt, bidde wii juwe leve und erzamheit, alze wii allerleyfflikest kunnen, dat gii wol don umme kriistliker truwe willen und ok umme der gemeynen stede und copmans willen und keren juwen guden willen und ghunst dar tho, dat den Russen nycht thogevord werde, den gemeynen steden und copmanne tho vorvange unde tho schaden, upp dat de Dutsche copman, den de unkriisten Russen tho Nawgarden gevangen und bezat hebben, des de er utgevriiet moge werden. Hiir ynne beghere wii juwe erzamheit ziick so vruntliken tho bewiisende, alze wii jw des gansliken wol thobetruwen. Ok, leve herre, her Kersten, so hebben uns de gemeynen henzestede geschreven und geboden, dat wii vorkundigen und beyden und strengeliken holden scholen, dat me nymande enygerleye gud vorkopen schal, dar men ziick ane bevare, dattet den Russen van thor hant komen mach, by vorlust ere, lyves und gudes. Sunder wes juwe erzamheit behovet und juwe underzaten tor nottrofft, dat sal jw ungeweygert wesen. Scriptum des negesten dages na assencionis Domini xxv anno.